**Høringsnotat**

Forsknings- og innovasjonsavdelingen

Dato: 5. juni 2025

Saksnummer: 25/3286

Høringsfrist: 15. september 2025

**Forslag til forskrift om tilskudd til kompetanseutvikling og informasjon knyttet til drift og opprydding etter norske atomanlegg og håndtering av radioaktivt avfall**

1. **Innledning**

Stortinget har vedtatt, jf. Innst. 490 S (2022–2023), i tråd med regjeringens forslag i Prop. 118 S (2022–2023), å opprette en tilskuddsordning for å bidra til kunnskaps­overføring og god dialog med organisasjoner som arbeider med tema knyttet til opprydding etter de norske atomanleggene.

Nærings- og fiskeridepartementet fastsatte regelverk for tilskuddsordningen 27. september 2023, som ble gjort gjeldende med virkning fra samme dag. Ordningen forvaltes av Norsk nukleær dekommisjonering (NND). Bevilgningen i 2025 er 1,661 mill. kroner.

Bakgrunnen for opprettelsen av tilskuddsordningen er at det er viktig med en åpen og god dialog med sivilsamfunnet under oppryddingsarbeidet og ved planlegging og lokalisering av nukleær infrastruktur. Dette gjelder både interesseorganisasjoner og berørte lokalsamfunn. Tilskuddsordningen skal bidra til kunnskapsoppbygging og medvirkning rundt aktivitetene som planlegges, blant annet knyttet til løsninger for å håndtere radioaktivt avfall.

Det følger av bestemmelsene om økonomistyring i staten pkt. 6.2.3 at de delene av tilskuddsregelverket som retter seg mot private aktører, anses å være forskrift etter forvaltningsloven § 2 første ledd bokstav c. Departementet vurderer at tilskudds­ordningen i hovedsak retter seg mot private, og at regelverket derfor må fastsettes som en forskrift i tråd med bestemmelsene om forskrifter i forvaltningsloven kapittel VII. Departementet mener det er hensiktsmessig at hele regelverket fastsettes som forskrift.

NFD sender i tråd med dette forslag til *forskrift om tilskudd til kompetanseutvikling og informasjon knyttet til drift og opprydding etter norske atomanlegg og håndtering av radioaktivt avfall* på høring. Utkast til forskrift bygger i stor grad på regelverket som ble fastsatt i 2023.

1. **Vurdering av forslag til ny forskrift**

Det følger av bestemmelsene om økonomistyring i staten pkt. 6.2.1 at tilskuddsregelverket skal omfatte:

1. mål og målgruppe for tilskuddsordningen
2. kriterier for måloppnåelse
3. tildelingskriterier
4. rutiner for oppfølging og kontroll

Basert på disse har departementet utarbeidet vedlagte forslag til forskrift.

**2.1. Mål, definisjoner og målgruppe (forskriftens §§ 1–3)**

Målet for tilskuddsordningen er å bidra med felles kunnskapsoppbygging og god dialog med organisasjoner som har et engasjement i arbeidet med drift av og opprydding etter norske atomanlegg og håndtering av radioaktivt avfall.

Målgruppen er organisasjoner med nasjonal dekning og organisasjoner som er lokalisert i kommuner som er, eller planlegger å bli, vertskap for atomanlegg, og nabokommuner av disse. Tilskudd fra ordningen har så langt i hovedsak gått til ideelle organisasjoner med nasjonal dekning. Det er imidlertid ønskelig også å kunne gi støtte til organisasjoner med tilknytning til lokalsamfunn som er berørt av oppryddingen. Departementet ønsker ikke å legge for store begrensninger på hvilke typer organisasjoner som kan søke, så lenge det de søker om tilskudd til er knyttet til formålet med ordningen.

Hva som dekkes av «atomanlegg» og «håndtering av radioaktivt avfall» er nærmere definert i § 2. Det omfatter hele ansvarsområdet til Norsk nukleær dekommisjonering og nukleær sektor ved Institutt for energiteknikk. Atomanlegg omfatter i denne sammenheng atomreaktorene på Kjeller og i Halden og anlegg for mottak, mellomlagring, behandling og annen disponering av radioaktivt avfall, og anlegg i tilknytning til dette. Aktiviteter knyttet til atomkraft med energiproduksjon til formål omfattes ikke av ordningen.

**2.2 Forvalter av tilskuddsordningen (forskriftens § 4)**

Det er Nærings- og fiskeridepartementet som er ansvarlig departement for opprydding etter den norske atomvirksomheten. Det foreslås at tilskuddsordningen forvaltes av departementets underliggende etat, Norsk nukleær dekommisjonering. NND har den nødvendige faglige kompetansen og etablerte rutiner for slik tilskuddsforvaltning.

**2.3 Hvem kan få tilskudd (forskriftens § 5)**

Det foreslås at det stilles krav om at organisasjonen må være registrert i Enhetsregisteret og Frivillighetsregisteret. Registrering i Enhetsregisteret bidrar til å lette kontrollen av tilskuddet, ved at søker fyller kravene til å bli registrert og har fått tildelt et organisasjonsnummer. Registrering i Frivillighetsregisteret viser at organisasjonene driver frivillig aktivitet, dvs. ikke fortjenestebasert aktivitet.

Organisasjonen må enten ha nasjonal dekning, eller være lokalisert til en kommune som er eller planlegger å bli vertskap for atomanlegg. Det åpnes også for organisasjoner lokalisert i nabokommuner til anlegg, noe som kan være aktuelt dersom et anlegg legges nært en kommunegrense.

**2.4 Tildelingskriterier, utlysing og krav til søknaden (forskriftens §§ 6-9)**

Paragrafene 6 og 7 angir retningslinjer for utlysingen og hvilke krav som settes til søknader.

Paragraf 8 angir tildelingskriteriene for tilskuddet. Tilskuddet skal bidra til en eller flere av følgende aktiviteter:

1. øke organisasjonens kompetanse om drift av, og opprydding etter, norske atomanlegg og håndtering av radioaktivt avfall
2. informere og involvere organisasjonenes medlemmer
3. informere og involvere interesserte innbyggere
4. delta i prosesser opp mot NND for å gi innspill til etatens arbeid

Drift og opprydding av atomanlegg er et komplisert område, og derfor legger tildelingskriteriene vekt på oppbygging av kompetanse i organisasjonene og hos innbyggere. Det er ønskelig å kunne støtte informasjonstiltak i organisasjonenes regi rettet mot medlemmer og/eller interesserte innbyggere. Videre er det ønskelig å kunne støtte opp om dialog med organisasjoner og innbyggere, for eksempel gjennom å finansiere deltakelse i møter eller studiebesøk arrangert av NND eller gjennomføring av folkemøter. Det kan gis tilskudd til dekning av lønn knyttet til gjennomføring av disse aktivitetene.

Søknadene skal vurderes ut fra hvordan tiltaket bidrar til å nå målet for tilskuddsordningen og ev. annen finansiering til tiltaket. For å bidra til kontinuitet foreslås det å prioritere søknader med et langsiktig tidsperspektiv når det gjelder tilskudd til organisasjoner med nasjonalt nedslagsfelt. Hensynet til kontinuitet er mindre viktig for tilskudd til organisasjoner i kommuner med atomanlegg.

**2.5 Vedtak og klage (forskriftens § 10)**

Tildeling eller avslag på søknad om tilskudd gjøres av NND som tilskuddsforvalter. Vedtaket regnes som enkeltvedtak etter forvaltningsloven, jf. forvaltningsloven § 2 første ledd bokstav b. Nærings- og fiskeridepartement er klageinstans for vedtak etter denne forskriften, jf. forvaltningsloven § 28 første ledd. Behandling av klage vil følge reglene i forvaltningsloven kapittel VI.

**2.6 Kriterier for måloppnåelse, rapportering, oppfølging og kontroll (forskriftens §§ 11-13)**

Paragraf 11 omhandler rapporteringsplikter for tilskuddsmottakerne og kriterier for vurdering av måloppnåelse.

Det foreslås at kriteriene for måloppnåelse er økt kompetanse hos organisasjonene og berørte innbyggere, og at NND får innspill om relevante saker knyttet til oppryddingsarbeidet.

Paragraf 12 omhandler NNDs oppfølging og kontroll med rapporteringen. Paragraf 13 angir regler om reaksjoner dersom krav knyttet til tilskuddet ikke blir oppfylt, samt prosedyre ved feil i utbetaling av tilskuddet.

**2.7 EØS-avtalens regler om offentlig støtte (forskriftens § 14)**

Tilskuddsforvalter må for den enkelte søknad vurdere konkret om tilskuddet vil utgjøre offentlig støtte. EØS-avtalens regler om offentlig støtte kommer til anvendelse der mottakeren av offentlige midler er et foretak i EØS-avtalens forstand, og de andre vilkårene i EØS-avtalens artikkel 61(1) er til stede.

En virksomhet utøver normalt økonomisk aktivitet dersom enheten leverer varer eller tjenester i et marked, uavhengig av organisasjonsform, eierskap eller juridisk status. Den enkelte aktivitet skal vurderes for seg, og en virksomhet kan drive både økonomisk og ikke-økonomisk aktivitet i samme enhet. I slike tilfeller må det sikres at eventuell offentlig støtte ikke tilflyter den økonomiske aktiviteten (kryssubsidiering).

Det er tatt inn en bestemmelse i paragraf 14 om at tilskuddsmottakere skal sikre at offentlige midler ikke kommer økonomisk aktivitet til gode, og at det ikke skjer kryssubsidiering.

**2.8 Evaluering, rapportering og intern kontroll (§§ 15-18)**

Paragraf 15 handler om evaluering av ordningen. Det foreslås at Norsk nukleær dekommisjonering årlig evaluerer måloppnåelsen, og at formålet og kriteriene for tilskuddsordningen blir evaluert med noen års mellomrom.En jevnlig evaluering bidrar til at tilskuddsordningen kan forbedres på bakgrunn av de erfaringene som høstes.

Paragraf 16 handler om rapportering til Nærings- og fiskeridepartementet.

Paragraf 17 og 18 handler om tilskuddsforvalters interne administrasjon av ordningen, og stiller krav til at det er systemer for å holde oversikt over inngåtte forpliktelser og at det er gode systemer for korrekt saksbehandling og regnskapsføring.

1. **Økonomiske og administrative konsekvenser**

Forskriftsforslaget har ikke vesentlige økonomiske konsekvenser. Rammen for tilskuddsordningen fastsettes av Stortinget ved vedtak i de årlige statsbudsjettene. Administrasjonskostnader hos Norsk nukleær dekommisjonering dekkes innenfor etatens driftsbevilgning.

1. **Ikrafttredelse**

Det foreslås at forskriften trer i kraft 1. november 2025, jf. forslag til § 19. Søknadsfristen for 2025 er satt til 1. mai, og søknadene i denne runden vil dermed være ferdigbehandlet til ny forskrift trer i kraft.

**Forslag til forskrift om tilskudd til kompetanseutvikling og informasjon knyttet til drift av og opprydding etter norsk atomvirksomhet og håndtering av radioaktivt avfall**

***§ 1 Målet for tilskuddsordningen***

Målet for tilskuddsordningen er å bidra med felles kunnskapsoppbygging og god dialog med organisasjoner som har et engasjement i arbeidet med drift av og opprydding etter norsk atomvirksomhet og håndtering av radioaktivt avfall.

***§ 2 Definisjoner***

I denne forskriften menes med

1. *Drift av og opprydding etter norsk atomvirksomhet:* Dette omfatter atomreaktorene i Halden og Kjeller og anlegg for mottak, mellomlagring, behandling og annen disponering av radioaktivt avfall, og anlegg i tilknytning til dette. Atomanlegg defineres i atomenergiloven § 1 e.
2. *Håndtering av radioaktivt avfall:* Dette omfatter mottak, mellomlagring, behandling og annen disponering av radioaktivt avfall, jf. definisjon i avfallsforskriften § 16-3 d.
3. *Organisasjon med nasjonal dekning*: Organisasjon som retter seg mot hele Norge

***§ 3 Målgruppe***

Målgruppen er organisasjoner som har nasjonal dekning og organisasjoner som er lokalisert i kommuner som er eller planlegger å bli vertskap for atomanlegg, og nabokommuner til disse.

***§ 4 Forvalter av tilskuddsordningen***

Tilskuddsordningen forvaltes av Norsk nukleær dekommisjonering innenfor rammene som settes av denne forskriften.

***§ 5 Hvem som kan få tilskudd***

Tilskudd kan gis til organisasjoner som er registrert i Enhetsregisteret og Frivillighetsregisteret. Organisasjonene må enten ha nasjonal dekning eller være lokalisert i kommuner som er eller vurderer å bli vertskap for atomanlegg, eller nabokommuner av disse.

***§ 6 Utlysing***

Utlysingen skal inneholde:

1. formål med tilskuddsordningen og målgruppe
2. krav som gjelder for å få innvilget søknaden (tildelingskriterier)
3. informasjon om bruk av standardiserte søknadsskjema eller tilskuddsportal
4. vilkår overfor tilskuddsmottaker (inkl. informasjonsplikt i etterhånd og rapporteringsplikter)
5. informasjon om at Norsk nukleær dekommisjonering kan iverksette tiltak for å kontrollere at tilskuddet brukes i samsvar med formålet
6. søknadsfrist

***§ 7 Krav til søknaden***

Søknad om tilskudd skal sendes til forvalteren av tilskuddsordningen innen den søknadsfristen som er fastsatt i kunngjøringen.

Søknaden skal inneholde

1. organisasjonens organisasjonsnummer
2. beskrivelselse av aktiviteten
3. plan for gjennomføring av aktiviteten
4. budsjett og finansieringsplan, inkludert oversikt over andre finansieringskilder og eventuelle samarbeidspartnere

Norsk nukleær dekommisjonering kan kreve at søkeren gir flere opplysninger dersom det er nødvendig for å vurdere søknaden.

***§ 8 Tildelingskriterier***

Tilskudd etter denne forskriften skal gå til oppbygging av kompetanse og/eller gjennomføring av aktiviteter som bidrar til å oppnå målet med tilskuddsordningen, jf. § 1.

Tilskuddet skal bidra til en eller flere av følgende aktiviteter:

1. øke organisasjonenes kompetanse om drift og opprydding etter den norske atomvirksomheten og håndtering av radioaktivt avfall
2. informere og involvere organisasjonenes medlemmer
3. informere og involvere interesserte innbyggere
4. delta i prosesser opp mot Norsk nukleær dekommisjonering for å gi innspill til etatens arbeid

Det kan gis tilskudd til dekning av lønn for interne ressurser knyttet til gjennomføring av disse aktivitetene.

Det legges til grunn at ressursbruken i gjennomføringen av aktivitetene skal være nøktern.

***§ 9 Vurdering av søknader***

Vedtak om tilskudd fattes av Norsk nukleær dekommisjonering etter en samlet vurdering av søknaden.

Søknader om tilskudd vurderes på bakgrunn av:

1. hvor godt aktiviteter og tiltak det søkes tilskudd til vurderes å bidra til å nå målet for ordningen, jf. § 1
2. økonomisk støtte organisasjonen mottar, eller vil motta, fra andre offentlige instanser til samme formål som i søknaden
3. for tilskudd til organisasjoner med nasjonalt nedslagsfelt vil prosjekter med et langsiktig tidsperspektiv bli prioritert

Den samlede rammen for tilskuddsordningen følger av Stortingets årlige budsjettvedtak. Tilskuddsforvalteren kan avslå søknader med henvisning til at det ikke er budsjettmessig rom for å innvilge søknaden.

***§ 10 Vedtak og klage***

Med forbehold om Stortingets årlige budsjettvedtak, kan det gis tilskudd for inntil tre år. Vedtak om tilsagn skal meddeles søkeren i tilsagnsbrev i henhold til bestemmelser om statlig økonomistyring, kap. 6.3.

Nærings- og fiskeridepartementet er klageinstans for enkeltvedtak om tilskudd fattet av Norsk nukleær dekommisjonering etter denne forskriften.

***§ 11 Rapportering***

Tilskuddsmottakeren skal levere rapport og regnskap til Norsk nukleær dekommisjonering om hvordan tilskuddet har blitt brukt. Fristen for å sende inn regnskap og rapport skal fremgå av tilskuddsbrevet. Rapporten må inneholde informasjon som gjør det mulig å vurdere måloppnåelse for tilskuddet. For å avklare måloppnåelse kan det stilles oppfølgende krav til rapporteringen fra enkeltmottakere av tilskudd. Særskilte krav til rapporteringen vil fremgå av tilskuddsbrevet eller inngå som en del av oppfølgingen av rapporten.

Følgende kriterier skal legges til grunn ved vurdering av måloppnåelse:

1. Organisasjonene som får tilskudd får økt kompetanse om drift av og opprydding etter den norske atomvirksomheten og håndtering av atomavfall
2. Berørte innbyggere får økt kompetanse om drift av og opprydding etter den norske atomvirksomheten og håndtering av atomavfall
3. Norsk nukleær dekommisjonering får innspill fra organisasjonene om relevante saker innenfor etatens ansvarsområde

Norsk nukleær dekommisjonering kan kreve at søkeren gir flere opplysninger som er nødvendige for å vurdere måloppnåelsen.

***§ 12 Kontroll***

Norsk nukleær dekommisjonering kan iverksette kontroll med at midlene nyttes etter forutsetningene, jf. Bestemmelser om økonomistyring i staten pkt. 6.3.8.2.

***§ 13 Omgjøring og tilbakebetaling***

Tilskuddsmottakeren har plikt til å melde fra til Norsk nukleær dekommisjonering dersom grunnlaget for tilskuddet blir endret eller faller bort.

Dersom tilskuddsmottakeren ikke har gitt riktige opplysninger, har brukt midlene i strid med forutsetningene i denne forskriften og i tilskuddsvedtaket, eller på annen måte har brutt vilkårene for tilskuddet, kan Norsk nukleær dekommisjonering holde tilbake tilskuddet eller kreve det helt eller delvis tilbakebetalt.

Ved feil i utbetaling av tilskuddet kan Norsk nukleær dekommisjonering avregne påfølgende utbetalinger og tildelinger, eller kreve tilskuddet tilbakebetalt. Ved krav om tilbakebetaling skal tilskuddsmottakeren underrettes skriftlig om dette med en frist for tilbakebetaling.

***§ 14 EØS-avtalens regler om offentlig støtte***

Tilskuddsforvalter må for den enkelte søknad vurdere konkret om tilskuddet vil utgjøre offentlig støtte i henhold til EØS-avtalen artikkel 61 (1).

Tilskuddsmottakere skal sikre at offentlige midler ikke kommer økonomisk aktivitet til gode, og må kunne dokumentere tiltak som viser at tilskuddet i sin helhet går til det tiltenkte formålet og at det ikke skjer kryssubsidiering.

***§ 15 Evaluering***

Norsk nukleær dekommisjonering skal årlig evaluere måloppnåelsen til ordningen. Norsk nukleær dekommisjonering skal med noen års mellomrom sørge for at formålet og kriteriene for tilskuddsordningen blir evaluert.

***§ 16 Rapportering til departementet om måloppnåelse***

Norsk nukleær dekommisjonering skal årlig rapportere til Nærings- og fiskeridepartementet om måloppnåelsen i tilskuddsordningene, ut fra kriteriene som er fastsatt av i denne forskriften. Rapporteringen skal inngå som en del av den ordinære årsrapporten fra Norsk nukleær dekommisjoner.

***§ 17 Oversikt over inngåtte forpliktelser***

For å holde oversikt over inngåtte forpliktelser skal det føres et eget register for tilskudd/tilsagn som skal dekkes av disponibel bevilgning for inneværende budsjettermin.

Tilsvarende skal det også føres et eget register for tilsagn i henhold til disponibel tilsagnsfullmakt som dekkes ved bevilgning i påfølgende budsjetterminer.

***§ 18 Intern kontroll hos tilskuddsforvalter***

Norsk nukleær dekommisjonering skal ha etablert systemer, rutiner og tiltak som sikrer korrekt saksbehandling ved tildeling og utbetaling av tilskudd i overensstemmelse med pkt. 6.3.8.1 i Bestemmelser om økonomi­styring i staten.

Bokføring, spesifikasjon, dokumentasjon og oppbevaring av regnskapsopplysninger skal skje i overensstemmelse med Norsk nukleær dekommisjonering interne økonomiforvaltnings­rutiner og kravene som framgår av pkt. 4.4 i Bestemmelser om økonomi­styring i staten.

***§ 19 Ikrafttredelse***

Forskriften trer i kraft 1. november 2025.

Forskriften gjelder ikke for søknader om tilskudd sendt før forskriften trer i kraft.

Vedlegg

**REGELVERK FOR TILSKUDD TIL ORGANISASJONER MED AKTIVITET INNEN DEKOMMISJONERING AV ATOMANLEGG OG LAGRING AV ATOMAVFALL**

Regelverket er utarbeidet i medhold av § 8 i Reglement for økonomi­styring i staten og kap. 6 i Bestemmelser om økonomi­styring i staten. Regelverket gjelder Norsk nukleær dekommisjonering (NND) sin forvaltning av tilskudd til organisasjoner og er fastsatt av Nærings- og fiskeridepartementet 27.9.2023. Det er gjort gjeldende med virkning fra samme dag. Reglement for og Bestemmelser om økonomi­styring i staten er overordnet dette regelverket.

1. **Formål med og Målgruppe FOR tilskuddsordningen**

Formålet med tilskuddsordningen er å bidra med felles kunnskapsbygging og god dialog med organisasjoner som har aktivitet innen dekommisjonering av atomanlegg og lagring av atomavfall.

Målgruppen er organisasjoner som har aktivitet innen feltet dekommisjonering av atomanlegg og oppbevaring av atomavfall. Organisasjonene må enten ha nasjonal dekning eller være tilknyttet kommuner som er eller vurderer å bli vertskap for atomanlegg.

1. **KRITERIER FOR måloppnåelse**

Følgende kriterier skal legges til grunn ved vurdering av måloppnåelse:

1. Organisasjonene som får tilskudd får økt kompetanse om NND, NNDs oppdrag og arbeidet med dekommisjonering og håndtering av atomavfall.
2. Ordningen bidrar til at organisasjonene har dedikerte ressurser som har kompetanse på området.
3. NND får innspill fra organisasjonene om relevante saker i oppryddingsarbeidet.
4. **tildelingskriterier/BEREGNINGSREGLER**

Følgende kriterier skal legges til grunn for tildeling av tilskudd:

* Organisasjonen har et organisasjonsnummer.
* Organisasjonen er registrert i frivillighetsregisteret.
* Organisasjonene må enten ha nasjonal dekning eller være tilknyttet kommuner som er eller vurderer å bli vertskap for atomanlegg.
* Tilskuddsmidlene skal brukes til å øke organisasjonenes kompetanse om NNDs oppdrag, informere og involvere organisasjonenes medlemmer og interesserte innbyggere.
* Midlene kan også brukes til å delta i prosesser opp mot NND for å gi innspill til etatens arbeid.
* For tilskudd til landsdekkende organisasjoner vil prosjekter med langsiktig perspektiv bli prioritert.
* Midlene kan gå til dekning av lønn for interne ressurser eller andre dokumenterte tiltak.
* Det legges til grunn at ressursbruken i prosjektene skal være nøktern.
1. **Kunngjøring**

Tilskuddet blir lyst ut med én søknadsfrist per år.

NND skal kunngjøre tilskuddet i media og ev. andre kanaler med et nasjonalt nedslagsfelt, og i lokalmedia i kommuner som er vertskap for atomanlegg eller vurderer å bli det. Den skal annonseres i rimelig tid før søknadsfristen utløper.

Kunngjøringen skal inneholde:

* formål med ordningen
* målgruppe (krav som gjelder for å komme i betraktning som søker)
* krav som gjelder for å kunne få innvilget søknaden (tildelingskriterier)
* vilkår som tilskuddsmottaker må oppfylle
* informasjon om at det kan iverksettes tiltak for å kontrollere at tilskuddet brukes i samsvar med formålet
* søknadsfrist
1. **Krav til søknadsbehandling**

Søknadsbehandlingen skal følge reglene i forvaltningsloven (inkl. krav til begrunnelse, rett til partsoffentlighet, klagerett m.m.), krav til god forvaltningsskikk, habilitet og etisk adferd.

1. **tilskudds- og avslagsbrev**

Innvilgede søknader skal bekreftes med tilskuddsbrev som skal inneholde informasjon om:

* formål og hva slags tiltak midlene kan benyttes til
* beløpsstørrelse
* aksept fra mottaker av vilkår for tilskuddet
* utbetalingsordning (tidspunkt og hyppighet). Utbetalingstakten skal settes slik at det i store trekk følger framdriften i tiltakene som tilskuddet skal finansiere.
* krav til rapportering og regnskap
* krav til oppbevaring av regnskapsdata og dokumentasjon av faktiske opp­lysninger som ligger til grunn for søknaden eller beregningen av tilskuddsbeløp
* opplysninger om kontrolltiltak som kan bli iverksatt for å sikre at bruken av midlene skjer i samsvar med forutsetningene for tildelingen, jf. Bevilgnings­reglementets § 10.
* opplysning om at tilskuddet kan kreves helt eller delvis tilbakebetalt dersom tilskuddsmottaker gir uriktige opplysninger eller tilskuddet ikke benyttes i tråd med forutsetningene i tilskuddsbrevet.

Tilskuddsbrev skal undertegnes av en ansatt med budsjettdisponerings­myndighet.

Avslåtte søknader skal bekreftes med avslagsbrev. Avslagsbrev skal inneholde opplysninger om klage­adgang, klageinstans og frist og framgangsmåte ved klage.

1. **Regler om klagebehandling**

Skriftlige klager skal i første omgang behandles av Norsk nukleær dekommisjonering. Dersom ikke klagen fører fram, har søkeren adgang til å anke inn klagen til Nærings- og fiskeridepartementet/Kongen i statsråd.

1. **Tidsfrist for bortfall av tilsagn om tilskudd som ikke utbetales umiddelbart**

Dersom søker ikke kan dokumentere samtlige av de krav som er satt i tilskuddsbrevet innen utgangen av det andre kalenderåret etter at tilsagnet ble gitt, vil tilsagnet automatisk falle bort. Det er anledning til å be om utsettelse av denne fristen.

1. **Krav til rapportering fra tilskuddsmottaker**

Tilskuddsmottaker skal rapportere innen 1. mars året etter tildelingsåret på bruken av midlene. Rapporten skal kortfattet beskrive hvordan midlene er brukt og i hvilken grad målene for tilskuddet er nådd. Det skal sendes inn regnskap for bruk av midlene. Alle kostnader skal være dokumentert. Lønn til interne ressurser dokumenteres med timelister.

1. **ev. krav om tilbakebetaling av tilskudd**

Tilskuddet kan kreves helt eller delvis tilbakebetalt dersom tilskuddsmottaker gir uriktige opplysninger eller tilskuddet ikke benyttes i tråd med forutsetningene i tilskuddsbrevet.

1. **oppfølging og kontroll**

Oppfølgings- og kontrolltiltak skal normalt baseres på mottatt innrapportering fra tilskudds­mottaker. Norsk nukleær dekommisjonering skal følge opp overfor tilskuddsmottaker dersom innrapportert informasjon er ufullstendig eller ikke er over­sendt til rett tid.

Som ledd i *oppfølgingen* skal Norsk nukleær dekommisjonering:

* + - påse at avtalte rapporter faktisk er mottatt
		- gi nødvendig tilbakemelding til tilskuddsmottaker om dennes rapportering
		- treffe tiltak dersom kontrollen avdekker muligheter for uregelmessigheter

Normalt vil *kontroll* innebære å vurdere om rapportering fra tilskuddsmottaker tilsier at midlene er brukt i overensstemmelse med forutsetningene og om krav til måloppnåelse er oppfylt. Kontrolltiltak av mottatte rapporter skal omfatte følgende:

* en generell formalia- og rimelighetskontroll, dvs. at rapportene er signert og at tallmaterialet ikke virker usannsynlig
* gjennomgang og vurdering av innrapportert informasjon mht avvik i måloppnåelse og økonomi og i forhold til risiko, egenart og vesentlighet

Ut fra gjennomgangen av mottatt innrapportering skal Norsk nukleær dekommisjonering vurdere om det er behov for ytterligere oppfølgings- eller kontrolltiltak, spesielt dersom gjennomgangen avdekker muligheter for uregelmessigheter. Dette kan eksempelvis omfatte stikkprøvekontroll for prøving av data som ligger til grunn for utarbeidelse av innrapportert informasjon, nærmere regnskapsgjennomgang eller annen kontroll med at midlene har blitt nyttet som forutsatt, jf. Bevilgningsreglementets § 10.

Departementet og Riksrevisjonen kan iverksette etterfølgende kontroll med at midlene forvaltes etter forutsetningene.

1. **Evaluering**

Norsk nukleær dekommisjonering skal årlig evaluere måloppnåelsen til ordningen. NND skal med noen års mellomrom sørge for at formålet og kriteriene for tilskuddsordningen blir evaluert.

1. **RAPPORTERING TIL DEPARTEMENTET**

Norsk nukleær dekommisjonering skal årlig rapportere til Nærings- og fiskeridepartementet om måloppnåelsen i tilskuddsordningen, ut fra kriteriene som er fastsatt av departementet i pkt. 2 i dette regelverket. Rapporteringen skal inngå som en del av den ordinære årsrapporten fra NND.

1. **Rutiner for registrering av tilskudd i forhold til bevilgning og tilsagnsfullmakt**

For å holde oversikt over inngåtte forpliktelser skal det føres et eget register for tilskudd/tilsagn som skal dekkes av disponibel bevilgning for inneværende budsjettermin.

Tilsvarende skal det også føres et eget register for tilsagn i henhold til disponibel tilsagnsfullmakt som dekkes ved bevilgning i påfølgende budsjetterminer.

1. **Vilkår og rutiner for utbetaling og behandling av eventuelt for mye utbetalt tilskudd**

Tilskudd skal overføres i terminer som framgår av tilskuddsbrevet.

Alle tilskuddsbeløp skal være atte­stert og godkjent før utbetaling kan skje. Den som attesterer, skal kontrollere at:

* utbetalingsforslaget er i overensstemmelse med vedtak om tilskudd i tilskudds­brev
* tilskuddsmottaker har oversendt dokumentasjon og/eller akseptert eventuelle vilkår i tilskuddsbrev
* registrering av faste data for tilskuddsmottaker er korrekte.

Norsk nukleær dekommisjonering skal etablere innkrevingsrutiner som sikrer tilbakebetaling dersom en sluttavregning medfører at mottaker skal tilbakebetale for mye utbetalt beløp.

1. **intern KONTROLL hos tilskuddsforvalter**

Norsk nukleær dekommisjonering skal ha etablert systemer, rutiner og tiltak som sikrer korrekt saksbehandling ved tildeling og utbetaling av tilskudd i overensstemmelse med pkt. 6.3.8.1 i Bestemmelser om økonomi­styring i staten.

Bokføring, spesifikasjon, dokumentasjon og oppbevaring av regnskapsopplysninger skal skje i overensstemmelse med Norsk nukleær dekommisjonering interne økonomiforvaltnings­rutiner og kravene som framgår av pkt. 4.4 i Bestemmelser om økonomi­styring i staten.

Nærings- og fiskeridepartementet 27.9.2023

Mette I. Wikborg

departementsråd